Baile irlandés

240px|miniatura|Bailarinas irlandesas. 
[miniatura|Baile irlandés na cidade de [Nova York.|239x239px]]
[240px|miniatura|Bailarinas irlandesas no [Día de San Patricio en Fort Collins, Colorado.]]
O **baile irlandés** ou **danza irlandesa** é un grupo de bailes tradicionais orixinarios de Irlanda, de entre os que se poden distinguir os bailes populares e os de competición. Forma parte da identidade cultural irlandesa e mantén unha forte proxección internacional, tanto en Irlanda coma nas comunidades da diáspora. A práctica competitiva organízase arredor de certames coñecidos como *feiseanna,* que se documentan desde o século XIX,  e un dos organismos máis influentes na súa regulación contemporánea é An Coimisiún Le Rincí Gaelacha, fundado en 1932. 

## Características 
Estes bailes son coñecidos polos seus rápidos e rítmicos movementos de pés mentres que os brazos e o resto do corpo fican estáticos a maior parte do tempo. 

## Tipos 
Nos bailes populares tamén se distingue entre o baile céilí e o set dance. O set dance é un baile para catro parellas en disposición de cadrado, mentres que o baile céilí acepta formacións máis variábeis de dúas a dezaseis persoas. Ademais das formacións, hai importantes diferenzas estilísticas entre estas dúas formas de danza popular. A danza popular irlandesa é unha tradición viva, e por este motivo son frecuentes as variacións dependendo da zona xeográfica.

Por outra banda, a meirande parte dos bailes de competición (ou stepdance irlandés) son en solitario, aínda que moitos bailaríns tamén compiten usando o baile céilí. O stepdance en solitario caracterízase polo control do corpo e a precisión dos movementos dos pés. Para este tipo de danza pódense utilizar "zapatos brandos" ou "zapatos duros".

## Historia e evolución 
As formas tradicionais de baile en Irlanda probabelmente se desenvolveron en estreita asociación coa música tradicional irlandesa. Porén, as súas orixes non son claras e hai que ter en conta que foron influenciadas por outras danzas do continente. Estes bailes comezaron a ser ensinados por mestres en toda Irlanda a finais do século XVIII e comezos do XIX. Durante este tempo, os lugares para concursos e feiras eran sempre pequenos e por iso había pouco espazo para a representación dos bailes. Moitas veces mesmo se facían enriba de mesas ou sobre bocois. Pénsase que esta é unha das principais razóns polas que estas danzas se desenvolveron coas mans ríxidas para os lados e cunha gran falta de movemento da metade superior do corpo. Co paso do tempo, os bailes e as competicións comezáronse a facer en espazos meirandes, polo que algúns estilos incluíron máis movemento e desprazamentos polo escenario. Con todo, a explicación da posición ríxida dos brazos unicamente pola falta de espazo non é aceptada de maneira unánime. 

A investigación histórica tamén relaciona a consolidación do estilo moderno coa influencia dos mestres de baile e coa codificación e estandarización posterior impulsada durante o rexurdimento cultural irlandés. Unha anécdota ilustra esa reinvención: un dos bailes recollidos de persoas ancianas do sur de Armagh poa Liga Gaélica (Conradh na Gaeilge) coñecido como "Os doces de maio" foi descrito polo profesor Tomás Ó Fairceallaigh (Farrelly)  como *tuatach* (tosca ou torpe) e dixo '*Chuir muidne snas air*' ("Refinámola un pouco"). Logo, a danza foi ensinada nunha aula da Liga Gaélica en Dundalk. Os maiores criticaron esa nova versión e os rapaces dixeron: "Así é como Farrelly a ensinou". A resposta dos vellos foi: "¿Quen raio credes que ensinou a Farrelly?". 

O baile irlandés comezou a facerse coñecido de xeito internacional grazas ó espectáculo de danza *Riverdance*, que se representou no Festival de Eurovisión de 1994, ano no que Irlanda era o país anfitrión, contribuíndo á popularización global do *stepdance* e á súa adaptación a formatos teatrais.

## Notas 
## Véxase tamén 
### Outros artigos 
* Música celta
* Música irlandesa
* Música folk
### Ligazóns externas 
*Irishdancing.com 
*Setdancingnews.net 
*Guía e información para bailaríns principiantes 
*Historia do baile irlandés